સુભાષ પાલેકરે શૂન્ય ખર્ચ નૈસર્ગિક કૃષિના ચાર સ્તંભ તરીકે બીજામૃત, જીવામૃત, આચ્છાદન અને વાફસાને સ્થાન આપ્યું છે. મુખ્યત્વે ગૌમૂત્ર, છાણ, માટી વગેરેમાંથી તૈયાર કરવામાં આવતું બીજામૃત બિયારણને સક્ષમ બનાવવામાં ઉપયોગી બને છે. ગૌમુત્ર-છાણનું જીવામૃત સીંચાઈ અને પાક પર છંટકાવમાં વપરાય છે. જીવંત પાક કે જૈવિક કચરાનું આચ્છાદન પણ આ કૃષિપદ્ધતિનું મુખ્ય અંગ છે તો હવામાંના ભેજ વડે જમીનનું સીંચન કરવાની વાફસા તરીકે ઓળખાતી ટેકનિક પણ આ પદ્ધતિનું એક મહત્વનું પાસું છે. કીટનિયંત્રણ માટે સુભાષ પાલેકર અગ્નિઆસ્ત્ર, બહ્માસ્ત્ર અને નીમાસ્ત્ર જેવાં બિનખર્ચાળ પ્રવાહી ખેતરમાં જ બનાવીને છંટકાવ કરવાની સલાહ આપે છે. આ વિશેની વધુ માહિતી અંગ્રેજી, હિંદી, મરાઠી, તમિળ, તેલુગુ, કન્નડ અને મલયાલમ ભાષામાં ઉપલબ્ધ એમનાં ૧૦ પુસ્તકમાંથી મેળવી શકાય છે.